-----------------------------------------------------------------------
  2.10 ภาวะอุตสาหกรรมและการแข่งขัน

  -----------------------------------------------------------------------

ภาพรวมอุตสาหกรรมก่อสร้าง

จากการที่ประเทศไทยประสบสภาวะวิกฤตเศรษฐกิจตั้งแต่ปี 2540
ภาคเอกชนรวมถึงนักลงทุนต่างประเทศยังคงชะลอการลงทุนในโครงการต่าง ๆ
ดังนั้นสภาวะอุตสาหกรรมก่อสร้าง
จึงยังไม่กระเตื้องขึ้นจากปีก่อนทั้งนี้ตลาดการก่อสร้างยังคงเน้นเฉพาะโครงการของรัฐบาล
และโครงการที่เกี่ยวข้องต่อการพัฒนาเศรษฐกิจพื้นฐานของประเทศ เช่น อุตสาหกรรมพลังงาน,
การวางท่อก๊าซธรรมชาติ, โรงงานผลิตไฟฟ้า เป็นต้น

สภาพการแข่งขัน

กลุ่มของผู้รับเหมาก่อสร้างสามารถแบ่งออกได้ 2 กลุ่มใหญ่ ๆ คือ
กลุ่มของผู้รับเหมาที่ต้องใช้เทคโนโลยีสูง (High Technology)
กับกลุ่มที่ไม่จำเป็นต้องใช้เทคโนโลยีหรือความเชี่ยวชาญเฉพาะด้านมากนัก (Low Technology)
ซึ่งจากระดับความสามารถ ความเชี่ยวชาญ และความชำนาญของบริษัทฯ การดำเนินงานของบริษัทฯ
จะจัดอยู่ในกลุ่มของผู้รับเหมาที่ต้องใช้เทคโนโลยีขั้นสูง (High Technology)
อีกทั้งบริษัทมีประวัติการทำงานเป็นที่ยอมรับ มีความชำนาญเฉพาะทาง
และมีเทคโนโลยี่ทันสมัยนับว่ามีข้อได้เปรียบเหนือบริษัทรับเหมาก่อสร้างทั่วไป
และรวมถึงมีความมั่นคงทางการเงินมากกว่า

สำหรับกลุ่มของผู้รับเหมาก่อสร้างที่ต้องใช้เทคโนโลยี
และความชำนาญสูงนั้นโอกาสเข้ามาของคู่แข่งรายใหม่ไม่ว่าจะเป็นคู่แข่งในประเทศหรือต่างประเทศนั้น
มีความยากลำบากพอสมควรเนื่องจากลูกค้าจะพิจารณาประวัติการดำเนินงาน
และผลงานในอดีตเป็นหลัก หากคู่แข่งรายใหม่ไม่มีประสบการณ์
หรือผลงานในอดีตจะไม่สามารถแข่งขันได้
ในกรณีที่เป็นบริษัทต่างประเทศที่มีผลงานส่วนใหญ่จะมาทำงานในลักษณะการร่วมมือกับบริษัทที่ดำเนินงานอยู่แล้วมากกว่าจะมาเป็นผู้แข่งขันโดยตรง
ทั้งนี้เนื่องจากบริษัทดังกล่าวต้องการทีมงานและ บุคคลากรที่มีความชำนาญงานจำนวนมาก

สภาพการแข่งขันของบริษัทฯ สามารถจำแนกได้ตามลักษณะงานดังนี้:-

1. งานด้านการก่อสร้าง (Construction):
ธุรกิจก่อสร้างนับว่าเป็นธุรกิจที่มีการแข่งขันเนื่องจากมีบริษัทรับเหมาก่อสร้างเป็นจำนวนมาก
อย่างไรก็ตามบริษัทเหล่านี้มีความแตกต่างกันทั้งจากขนาดของบริษัท (หรือขนาดมูลค่างานที่รับ)
ความชำนาญเฉพาะด้าน ระดับเทคโนโลยี ขนาดเงินลงทุน และอื่นๆ สำหรับบริษัทฯ
จะเน้นงานด้านเครื่องกล (Mechanical Work)
เป็นหลักการเน้นงานด้านเครื่องกลนี้จะทำให้การทำงานของบริษัทฯ
เป็นไปอย่างมีประสิทธิภาพเนื่องจากบริษัทฯ
อยู่ในธุรกิจนี้มาเป็นเวลายาวนานจนมีความชำนาญเฉพาะทาง
และให้ความสำคัญกับการพัฒนาระดับเทคโนโลยีให้อยู่ในชั้นแนวหน้า
เนื่องจากงานโดยส่วนใหญ่เป็นงานก่อสร้างเฉพาะทาง เช่น งานก่อสร้างถังเก็บน้ำมัน
งานวางท่อระบบขนส่งทางท่อ งานติดตั้งอุปกรณ์เครื่องมือเครื่องจักรที่มีความละเอียดซับซ้อน
งานโครงสร้างเหล็กสำหรับอุตสาหกรรมขนาดใหญ่ และอื่นๆ
ทำให้การแข่งขันไม่รุนแรงเนื่องจากตลาดมีขนาดกว้างเพียงพอ
และมีผู้ประกอบการที่มีความชำนาญเฉพาะด้านเพียงไม่กี่ราย
โดยบริษัทที่นับได้ว่าเป็นคู่แข่งของบริษัทฯ คือ บริษัทวัฒนไพศาล เอ็นจิเนียริ่ง จำกัด,
บริษัทยูนิมิตรบริการ จำกัด, บริษัท ศรีราชา คอนสตรัคชั่น จำกัด
ส่วนบริษัทข้ามชาติจะเข้ามาประมูลโครงการขนาดใหญ่
และส่งงานต่อให้ผู้รับเหมาช่วงดำเนินการต่อไป

ส่วนสภาพการแข่งขันกับบริษัทที่จดทะเบียนอยู่ในตลาดหลักทรัพย์ฯ ปัจจุบันคือ บริษัทอิตาเลียนไทย
ดีเวล๊อปเมนท์ จำกัด (มหาชน) , บริษัท ซิโน-ไทย เอ็นจิเนียริ่ง แอนด์ คอนสตรัคชั่น จำกัด
(มหาชน),บริษัทเนาวรัตน์พัฒนาการ จำกัด(มหาชน) และบริษัท ช.การช่าง จำกัด(มหาชน)
นับว่าไม่รุนแรงเนื่องจากบริษัทเหล่านี้จะเน้นงานด้านโยธา (Civil Work)
ซึ่งมีการแข่งขันค่อนข้างสูง ในขณะที่บริษัทฯจะเน้นงานด้านเครื่องกล (Mechanical Work)

แม้ว่าลักษณะงานของบริษัทฯ จะมีการแข่งขันไม่รุนแรง แต่บริษัทฯ
ก็พยายามรักษาคุณภาพงานเพื่อให้ได้มาตรฐานเป็นที่ยอมรับ และตรงต่อเวลา
ประเมินได้ว่าในปีที่ผ่านมาบริษัทฯ มีส่วนแบ่งทางการตลาดเมื่อเทียบกับบริษัทอื่นๆ แสดงได้ดังนี้

บริษัท ส่วนแบ่งทางการตลาด(ร้อยละ)

ของงานด้านเครื่องกล

1. บริษัท พีเออี (ประเทศไทย) จำกัด (มหาชน) 6

2. บริษัท วัฒนไพศาล เอ็นจิเนียริ่ง จำกัด 34

3. บริษัท ยูนิมิต บริการ จำกัด 20

4. บริษัท ศรีราชาคอนสตรัคชั่น จำกัด 30

6. อื่น ๆ 10

รวม 100

ที่มา : จากการสัมภาษณ์ผู้บริหารของบริษัท

2. งานด้านการบริการอุตสาหกรรม (Industrial Services):
ลักษณะงานโดยส่วนใหญ่ของบริษัทฯ เกี่ยวข้องกับการทำงานที่มีลักษณะเฉพาะทาง เช่น
การเชื่อมโครงสร้างเหล็ก (Steel Structure), ระบบพ่นสี พ่นทราย (Sandblasting,
Coating and Painting), งานทดสอบโลหะโดยไม่ต้องทำลาย(Non-destructive Testing
and Inspection Services(NDT)) ซึ่งจะเกี่ยวข้องกับงาน X-Ray
เพื่อทดสอบความแข็งแรงของงานก่อสร้างซึ่งใช้ในธุรกิจก่อสร้างที่เกี่ยวกับเหล็ก ท่อ โลหะ
ในอุตสาหกรรมโรงกลั่นน้ำมัน โรงงานอุตสาหกรรม โรงงานกระดาษ โรงไฟฟ้า งาน X-Ray ท่อ
และถังแก๊ส อาคารสูงทำจากเหล็ก ตลอดจนโครงการรถไฟฟ้า เป็นต้น

จากลักษณะงานดังกล่าวจะเห็นได้ว่าเป็นงานที่ต้องอาศัยความชำนาญเฉพาะทาง
ทำให้การแข่งขันในธุรกิจนี้ไม่สูง โดยงาน NDT นี้บริษัทฯ
ได้ส่งพนักงานเข้าฝึกอบรมในต่างประเทศจนได้รับใบอนุญาตจาก The American Society for
Non-destructive Testng (ASNT) ให้สามารถตรวจสอบความแข็งแรงของงานก่อสร้างได้
สำหรับบริษัทที่ดำเนินงานในลักษณะเดียวกันกับบริษัทฯ ได้แก่ บริษัท เอสจีเอส ฟาร์อีสต์ โปรดักส์
จำกัด และบริษัท ศิวะ เทสติ้ง จำกัด ซึ่งจากผลงานที่ผ่านมา ลูกค้าของบริษัทฯ
ได้ให้การยอมรับในเรื่องของคุณภาพและการส่งมอบที่สามารถทำได้ตรงตามกำหนดการ
ซึ่งจากการประมาณการของผู้บริหารของบริษัทฯ คาดว่าส่วนแบ่งทางการตลาดของบริษัทฯ
ในธุรกิจประเภทนี้เทียบกับคู่แข่งขันสามารถแสดงได้ดังนี้

บริษัท ส่วนแบ่งทางการตลาด(ร้อยละ)

1. บริษัท พีเออี (ประเทศไทย) จำกัด(มหาชน) 50.00

2. บริษัท เอสจีเอส ฟาร์อีสต์ โปรดักส์ จำกัด 15.00

3. บริษัท ศิวะ เทสติ้ง จำกัด 20.00

4. อื่น ๆ 15.00

รวม 100.00

ที่มา : จากการสัมภาษณ์ผู้บริหารของบริษัทฯ

การเป็นผู้นำในด้านงาน NDT นี้ นอกจากจะทำให้บริษัทฯ
มีโอกาสที่จะได้รับงานใหม่ๆในประเทศแล้ว
ยังนับเป็นโอกาสที่จะขยายธุรกิจไปยังประเทศข้างเคียงเช่น ลาว พม่า และสิงคโปร์อีกด้วย

3. งานด้านโทรคมนาคม (Communication): ขอบข่ายงานด้านโทรคมนาคมที่บริษัทฯ
ดำเนินการได้แก่ งานทางด้านการวางระบบรับส่งสัญญาณดาวเทียม บริษัทฯ
เป็นคู่สัญญาต่างชาติรายเดียวของบริษัท เอ็นอีซี ซิสเต็ม อินทริเกรชั่น แอนด์ คอนสตรัคชั่น จำกัด
ซึ่งเป็นผู้ได้รับการแต่งตั้งให้รับผิดชอบในการดำเนินการติดตั้งระบบรับส่งสัญญาณดาวเทียมภาคพื้นดินให้กับ
57 ประเทศ ทั้งในประเทศในตะวันออกกลาง ยุโรป อาฟริกา และเอเซีย

4. งานด้านการจัดหาบุคลากร (Manpower Supply): งานดังกล่าวมีลักษณะพิเศษคือ บริษัทฯ
จะเป็นผู้จัดส่งบุคลากรให้กับลูกค้าในโครงการก่อสร้างต่างๆทั้งในและต่างประเทศ
ซึ่งส่วนใหญ่จะเป็นโครงการขนาดใหญ่ นอกจากนี้ บริษัทฯ ยังทำหน้าที่ด้านบริหาร
และติดต่อประสานงานกับบุคลากรเหล่านี้ โดยบริษัทฯ จะให้การดูแลทางด้านสวัสดิการต่างๆ
ตลอดจนเสร็จสิ้นโครงการ จากลักษณะงานดังกล่าวจะเห็นได้ว่า บริษัทฯ
มีความสามารถในเรื่องการจัดหาบุคลากรแบบเหมา (Total Resources Package)
ซึ่งแตกต่างจากลักษณะแบบการจัดหา (Manpower) ของบริษัทจัดหางานโดยทั่วไป
ทำให้การดำเนินธุรกิจดังกล่าวของบริษัทฯ นับว่ายังไม่มีคู่แข่งในปัจจุบัน
และโอกาสที่จะเกิดคู่แข่งน้อยมากเนื่องจากบริษัทฯ ได้ดำเนินธุรกิจในลักษณะนี้มานานกว่า 12 ปี
ทำให้มีความชำนาญในธุรกิจ และมีแหล่งในการจัดหาบุคลากรที่มีคุณภาพ และทำงานกับบริษัทฯ
มาเป็นเวลานาน นอกจากนี้ บริษัทฯ ยังได้จัดตั้งโรงเรียนฝึกหัดช่างเชื่อมและช่างประกอบ
ซึ่งจะเป็นแหล่งผลิตบุคลากรที่มีคุณภาพเพื่อรองรับการขยายตัวของธุรกิจในอนาคตอีกด้วย

5. งานด้านตัวแทนจำหน่าย (Industrial Trading): จากที่รัฐบาลประกาศลอยตัวค่าเงินบาท
ทำให้ราคาเครื่องจักรและเครื่องมือต่างๆเพิ่มขึ้นกว่า 40% ผนวกกับความต้องการสินค้าลดลงลงกว่า
90% ทำให้ธุรกิจทางด้านตัวแทนจำหน่าย เป็นไปได้ยากยิ่ง บริษัทฯ คาดว่าอาจจะต้องใช้เวลาอีก
3-4 ปี จึงจะสามารถกลับเข้ามาแข่งขันในธุรกิจนี้ได้ใหม่